TUNNIKAVA – EESTI (VABADUSSÕDA)

**Tunni teema:** Vabadussõda

**Klass:** 2. klass

**Õppeained:** informaatika, eesti keel

**Tunni kestvus:** 2 x 45 minutit

**Autor:** Merlin Kirbits

**Autoriõigused:** [Creative Commons sisulitsents CC BY-SA 3.0](https://creativecommons.org/licenses/by-sa/3.0/ee/)

**Tunni eesmärgid:**

1) tutvuda Eesti Vabadussõja tähtsamate sündmustega:  
​2) ehitada LEGO klotsidest Vabadussõjas langenutele ausammas;  
3) arendada meeskonnatöö- ja eneseväljendusoskusi.

**Üldpädevused, mida toetatakse:** sotsiaalne ja kodanikupädevus, õpipädevus, digipädevus

**Õpitulemused:**

Õpilane

1) saab hakkama samaaegselt video vaatamise ja töölehe täitmisega;

2) kasutab küsimustele vastuste leidmiseks Google’i otsingumootorit;

3) oskab meeskondlikult ehitada LEGO klotsidest etteantud teemale vastavaid mudeleid ning neid teistele tutvustada.

**Mõisted:** Vabadussõda, punaarmee, soomusrong, mõisnik, Paju lahing, Võnnu lahing, Tartu rahuleping, ausammas

**Õpilaste eelteadmised ja -oskused:** õpilane on varasemalt puutunud kokku YouTube keskkonnas video otsimisega ja vaatamisega

**Tunniks vajalikud vahendid**: projektor, arvutid, kõrvaklapid, LEGO klotsid, värvilised pliiatsid, kirjutusvahendid

**Eelnevalt vajalikud tegevused:** õpetaja prindib kõigile õpilastele välja Vabadussõja töölehe (töölehti võib täita ka veebipõhiselt)

**Tunni käik**:

|  |  |  |  |
| --- | --- | --- | --- |
| **Tunni osad** | **Tegevusele kuluv aeg** | **Õpetaja tegevus** | **Õpilaste tegevus** |
| HÄÄLESTUS | 5 | Õpetaja avab tunniteema ära arvamiseks mõeldud [LearningApps mängu](https://learningapps.org/display?v=pgs6o773k20).  Õpetaja tutvustab tunnis tehtavaid tegevusi. | Õpilased pakuvad kordamööda tähti ning püüavad ära arvata, mis sõnaga on tegemist.  Õpilased kuulavad, milliseid tööülesandeid neil tuleb hakata tunnis täitma. |
| ÕPPIMINE | 25  8    20  22 | Õpetaja jagab õpilastele Vabadussõja töölehed ja abistab õpilasi vajadusel video otsimisel ning küsimustele vastuste leidmisel.  Kui enamus õpilasi on töölehe ära täitnud, kontrollitakse ühiselt vastuste õigsust. Õpilased võivad esmalt arutleda vastused läbi ka pinginaabriga.  Õpetaja palub õpilastel moodustada paarid ning ehitada LEGO klotsidest Vabadussõjas  langenutele ausammas.  Õpetaja organiseerib vaba koha, kuhu LEGO klotsidest valminud tööd saab asetada. Õpetaja kuulab koos õpilastega valminud ausammaste kohta käivat tutvustust, esitab vajadusel lisaküsimusi ja annab tagasisidet. Võimalusel pildistab õpetaja ausambad üles ning jagab pilte lapsevanematega. Õpetaja küsib igalt õpilaselt, milline ausammas talle kõige rohkem meeldis ning miks. | Õpilased avavad iseseisvalt YouTube keskkonna ja otsivad üles video „Jänku-Juss ja Vabadussõda“. Õpetajad asuvad videot vaatama ja töölehte täitma.  Õpilased vastavad õpetaja poolt esitatud küsimustele (õige vastusevariandi puhul käega märku andes) ning teevad vajadusel töölehel parandusi.  Õpilased jagunevad paaridesse ja asuvad koostöös ehitama vajadussõjas langenutele ausammast. Õpilased, kes saavad oma ausamba kiiremini valmis, võivad tegeleda töölehe lõpetamisega (pildi joonistamisega).  Õpilased kuulavad ausammaste tutvustamist. Iga õpilane valib välja ühe ausamba, mis talle kõige rohkem meeldis ja põhjendab oma vastust. |
| REFLEKSIOON | 10 | Õpetaja kirjutab tahvlile küsisõnad (kes, kus, kuidas, kas, mis, millal, milline … ). Vajadusel abistab õpetaja õpilasi küsimuste moodustamisel.  Õpetaja palub õpilastel moodustada 3-4 liikmelised rühmad ja esitada üksteisele küsimusi. | Õpilased koostavad tunnis läbitud materjali kohta 2 küsimust (koos õigete vastustega).  Õpilased jagunevad 3-4 liikmelisteks rühmadeks ning esitavad üksteisele korda-mööda küsimusi. |